Twee in Boksburg doodgeskietArgieffoto: Kent Williamson ŉ Pa en sy dogter is Vrydagoggend in Boksburg aan die Oos-Rand doodgeskiet. Nick Dollman, woordvoerder van Netcare 911, het gesê die voorval het omstreeks 06:50 in Reigerpark plaasgevind. “ŉ Man, vermoedelik in sy 60’s, en sy dogter, in haar 30’s, is by ŉ huis in die omgewing noodlottig gewond. Hulle is op die toneel dood verklaar,” het Dollman gesê. Sers. Mashudu Phathela, woordvoerder van die Reigerpark-polisie, het die voorval aan Boksburg Advertiser bevestig. Hy het gesê die voorval hou vermoedelik verband met ŉ saak van huishoudelike geweld. “Die vrou se kêrel het glo albei oorledenes in die kop geskiet, waarna hy van die toneel gevlug het.” ŉ Soektog na die skieter is van stapel gestuur. Die polisie ondersoek twee sake van moord.